KIRJALLINEN KYSYMYS E-2045/99 esittäjä(t): Jeffrey Titford (EDD) komissiolle. Täydellinen luettelo Euroopan komission henkilöstölle kuuluvista eduista ja korvauksista.



Virallinen lehti nro 219 E , 01/08/2000 s. 0076 - 0077



KIRJALLINEN KYSYMYS E-2045/99 esittäjä(t): Jeffrey Titford (EDD) komissiolle (3. marraskuuta 1999) Aihe: Täydellinen luettelo Euroopan komission henkilöstölle kuuluvista eduista ja korvauksista Voiko komissio toimittaa täydellisen luettelon kaikista eduista ja korvauksista, joita komission henkilöstölle maksetaan palkan lisäksi, tai joihin sillä on oikeus? Neil Kinnockin komission puolesta antama vastaus (9. joulukuuta 1999) Henkilöstösääntöjen 62 artiklan mukaan virkamiehen palkka voi peruspalkan lisäksi muodostua monista perhelisistä ja muista korvauksista, joita selvitetään jäljempänä. Seuraavat tiedot eivät merkitse, että virkamiehen palkka muodostuisi kaikkien etuuksien yhteenlasketusta summasta. 1. Perhelisät: kotitalouslisä, jota maksetaan naimisissa oleville virkamiehille ja jonka määrä on viisi prosenttia peruspalkasta; lapsilisä, jonka määrä on 213,61 euroa kuukaudessa kustakin huollettavana olevasta lapsesta; opetuslisä, jonka enimmäismäärä on 190,90 euroa kuukaudessa kustakin lapsesta, joka saa säännöllisesti opetusta oppilaitoksessa; syntymälisä, jonka määrä on 198,31 euroa. Perhelisistä vähennetään kaikki muut samanluontoiset korvaukset, joita virkamies mahdollisesti saa muualta. 2. Aktiiviseen palvelussuhteeseen liittyvät korvaukset ennen Euroopan yhteisöjen toimielimen palvelukseen tulemista: ulkomailta muuttaville virkamiehille tilanteen mukaan joko ulkomaankorvaus, joka on 16 prosenttia peruspalkan, kotitalouslisän ja huollettavana olevasta lapsesta maksettavan lisän kokonaismäärästä, tai erityinen maastamuuttokorvaus, joka on neljä prosenttia peruspalkasta; ura-alueen C virkamiehille joko 99,55 euron tai 152,63 euron suuruinen kuukausittainen sihteeristökorvaus; kerran vuodessa korvaus matkakuluista virkamiehen asemapaikan ja lähtöpaikkakunnan välillä. 3. Henkilöstösääntöjen liitteessä VII määrätään myös seuraavien korvauksien maksamisesta: kiinteämääräinen edustuskulukorvaus (ainoastaan komission edustustojen päälliköt jäsenvaltioissa sekä komissaarin kabinetin päälliköt ja apulaispäälliköt voivat nykyisin saada tätä korvausta); asumiskorvaus tai työmatkakorvaus paikoissa, joissa joko majoitus- tai liikenneolosuhteet ovat tunnetusti erityisen vaikeat (näistä paikoista säädetään neuvoston asetuksella, ja Bryssel ei kuulu niihin); kiinteämääräinen virkamatkakorvaus, joka on korkeintaan 892,42 euroa vuodessa virkamiehille, joiden on tehtäviensä vuoksi tehtävä jatkuvasti matkoja, joilla heillä on oikeus käyttää omaa autoaan sen kaupungin alueella, jossa heidän asemapaikkansa on (alle 10 virkamiestä saa tällä hetkellä tätä korvausta). 4. Korvaukset, jotka maksetaan palvelukseen tulemisen yhteydessä, asemapaikan muuttuessa tai palvelussuhteen päättyessä lopullisesti: asettautumiskorvaus, joka on yhden kuukauden peruspalkan suuruinen tai kahden kuukauden peruspalkan suuruinen sellaisen virkamiehen osalta, joka on oikeutettu kotitalouslisään; uudelleenasettautumiskorvaus, joka on yhden kuukauden peruspalkan suuruinen tai kahden kuukauden peruspalkan suuruinen sellaisen virkamiehen osalta, joka on oikeutettu kotitalouslisään; matkakulukorvaus; muuttokulukorvaus; päiväraha. 5. Muut työoloihin liittyvät korvaukset: ylityökorvaukset ura-alueiden C ja D virkamiehille kiireellisissä tapauksissa tai työmäärän ollessa poikkeuksellisen suuri; korvaus virkamiehille, jotka työskentelevät säännöllisesti öisin, lauantaisin, sunnuntaisin tai yleisinä vapaapäivinä; korvaus päivystysvelvollisuudesta yksikön tarpeiden tai turvallisuusmääräysten perusteella. 6. Virkamiehille, jotka työskentelevät ydinvoima-alalla ja joiden palkka maksetaan talousarvion tutkimus- ja kehitysmäärärahoista: rahalliset edut, jotka myönnetään komission erityisestä esityksestä pienelle joukolle virkamiehiä, jotka kuuluvat palkkaluokkiin A1 ja A2; aiheellisissa tapauksissa palkkiot, joita myönnetään patentoidun keksinnön tehneille virkamiehille; palkkiot, joita myönnetään poikkeuksellisista ansioista; erityiset korvaukset erityisen vaikeista työoloista.